

Rijeka, 18. studenog 2019.

**PREDMET: Poziv na tribinu o dvostrukoj karijeri *Dual Career: Business or Pleasure?***

Zaklada Sveučilišta u Rijeci i pet uspješnih privatno-poslovnih parova, među prvima u nas, otvaraju diskusiju o izazovima dvostruke karijere na tribini *Dual Career: Business or Pleasure?*.

Ekonomske i ideološke promjene koje su proteklih desetljeća obilježile svijet u velikoj su mjeri utjecale na položaj pojedinaca u poslovnom svijetu, nepovratno promijenivši i način funkcioniranja modernih parova i obitelji, a to posebno vrijedi u slučajevima kada oba člana para imaju karijeru.

Švicarski savezni tehnološki institut u Zurichu prvi je u Europi uveo Savjet za dvostruku karijeru, predloživši konkretne mjere za zaposlene parove. Institut su slijedila mnogobrojna europska i svjetska sveučilišta, ali i sve više kompanija i poslodavaca okreće se poslovnim ponudama s integriranim *dual career* (DC) rješenjima. U Hrvatskoj, pak, sam pojam DC-a još je relativno nepoznat, nerijetko noseći negativan prizvuk.

Na tribini sudjeluju **Predrag Dominis Prester**, redoviti profesor na Odjelu za fiziku Sveučilišta u Rijeci i **Dijana Dominis Prester**, izvanredna profesorica na Odjelu za fiziku Sveučilišta u Rijeci;  **Adriano Požarić**, osnivač i urednik časopisa Turizam info i **Barbara Požarić**, urednica časopisa Turizam Info i suvlasnica tvrtke Info Lab; **Dunja Siuc Valković**, direktorica globalnog poslovnog razvoja tvrtke Jadran galenski laboratorij i **Toni Valković**, redoviti profesor na Medicinskom fakultetu i Fakultetu zdravstvenih studija Sveučilišta u Rijeci; **Vojko Stanić** i **Maja Stanić**, vlasnici tvrtke Studio Mapa; te **Davor Vašiček**, redoviti profesor na Ekonomskom fakultetu Sveučilišta u Rijeci i **Vesna Vašiček**, redovita profesorica na Ekonomskom fakultetu Sveučilišta u Zagrebu.

Što je dvostruka karijera, može li se postići ravnoteža i ravnopravnost, na koji način poslodavci mogu prepoznati potencijal takvih parova, je li uvođenje koncepta dvostruke karijere budući smjer menadžmenta ljudskih resursa – samo su neka od pitanja koja će se otvoriti na tribini i ujedno posljednjem događanju Learn & Mingle modula natjecanja [Realizator 2019](https://www.facebook.com/realizatorcompetition/).

Tribina *Dual Career: Business or Pleasure?* bit će održana u četvrtak, **21. studenog 2019**. **u Ri.Hub centru** (Ivana Grohovca 1a, Rijeka) **s početkom u 18 sati**. Tribinu moderira **Vedrana Lisica Pavlović**. Ulaz je slobodan, a više informacija dostupno je na [mrežnim](https://www.zaklada.uniri.hr/zaklada/2019/11/realizator-tribina-dual-career-business-or-pleasure/) stranicama Zaklade.